[{"text_idx": "#000002", "text": "Sesiwn sgwrsio yn troi\u2019n rhyngwladol"}, {"text_idx": "#000004", "text": "Cyn y \u2018clo mawr\u2019 roedd sawl Menter Iaith yn cynnal sesiynau sgwrsio, paned a chlonc, bore coffi, peint a sgwrs a phob math o gyfleoedd i bobl yn eu cymunedau ddefnyddio\u2019r Gymraeg. Mae\u2019n braf gweld bod y rhain dal i barhau yn ystod Covid19, a hynny ar-lein! Dyma hanes un grw\u0302p sgwrsio sy\u2019n cael ei gynnal gan Fenter Iaith Merthyr Tudful a Chanolfan Soar diolch i swyddog datblygu\u2019r fenter leol, Owen Howell:"}, {"text_idx": "#000005", "text": "\u201cY bwriad oedd i gynnal sesiynau siarad ar-lein i siaradwyr rhugl a dysgwyr allu dod ynghyd i sgwrsio yn ystod y cyfnod yma. Roedd llawer o\u2019n defnyddwyr yn dibynnu ar y ganolfan a\u2019r grwpiau a oedd yn cwrdd yno, er mwyn defnyddio ac ymarfer eu Cymraeg, felly, rydym wedi symud y sesiynau hyn ar-lein trwy ddefnyddio cyfrwng Zoom. Yn ogystal a\u0302\u2019r ochr Gymraeg, mae\u2019r sesiynau hefyd yn gyfle i\u2019n defnyddwyr gymdeithasu gan fod llawer ohonynt yn bobl mewn oed ac felly wedi bod yn ynysu am fisoedd."}, {"text_idx": "#000006", "text": "Dechreuodd y sesiynau cyntaf gyda phobl oedd yn defnyddio\u2019r ganolfan ac yn mynychu grwpiau oedd yn bodoli\u2019n barod. Fodd bynnag, trwy rannu\u2019r dolenni ar y grw\u0302p Facebook \u2018Dwi\u2019n dysgu Cymraeg\u2019 rydym wedi llwyddo i gysylltu gyda phobl o bedwar ban byd, sy\u2019n dysgu Cymraeg. Yn wythnosol, mae mynychwyr y sesiynau\u2019n cynnwys pobl o: Montreal, Adelaide, Queensland, Kings Llynn, Lerpwl ac wrth gwrs, Merthyr Tudful!"}, {"text_idx": "#000007", "text": "Mae hyn wedi ein galluogi i greu rhwydwaith rhyngwladol o bobl sy\u2019n sgwrsio ac yn cymdeithasu trwy gyfrwng y Gymraeg ac yn blatfform i ddysgwyr barhau gyda\u2019u taith Gymraeg tra nad oes modd iddyn nhw fynychu gwersi ac yn y blaen. Hefyd, mae\u2019r elfen cymdeithasu, a rhannu straeon a theimladau o wledydd eraill, yn helpu pobl i ddeall bod y cyfnod yma a\u2019i heriau\u2019n rhywbeth sy\u2019n berthnasol i bawb ar draws y byd."}, {"text_idx": "#000009", "text": "Mae croeso i bawb ymuno yn y sesiynau a gynhelir ar-lein gan y Mentrau Iaith. Cysylltwch gyda\u2019r Mentrau trwy eu tudalennau Faebook neu drwy yrru e-bost i ddysgu sut mae cymryd rhan. Dyma amserlen ar gyfer y sesiynau sgwrsio wythnosol:"}]